**ОДОБРЯВАМ:**

**ЯВОР ГЕЧЕВ**

**МИНИСТЪР НА ЗЕМЕДЕЛИЕТО**

**ДО**

**Г-Н ЯВОР ГЕЧЕВ**

**МИНИСТЪР НА ЗЕМЕДЕЛИЕТО**

**ЧРЕЗ:**

**Г-Н ГЕОРГИ СЪБЕВ**

**ЗАМЕСТНИК-МИНИСТЪР НА ЗЕМЕДЕЛИЕТО**

**ДОКЛАД**

oт

Христо Панайотов – изпълнителен директор на Изпълнителна агенция по рибарство и аквакултури

**Относно**: Изменение и допълнение на Заповед № РД09-393/31.03.2022 г. на министъра на земеделието за определяне на водни обекти за зарибяване през 2022 година.

**УВАЖАЕМИ ГОСПОДИН МИНИСТЪР,**

Съгласно чл. 22а, ал. 6 от Закона за рибарството и аквакултурите (ЗРА) ежегодно със заповед на министъра на земеделието, по предложение на изпълнителния директор на Изпълнителна агенция по рибарство и аквакултури (ИАРА), се определят обекти за любителски риболов, в които се извършва зарибяване по реда на чл. 22а, ал. 5 от ЗРА. В тази връзка е издадена Заповед № РД09-393/31.03.2022 г. на министъра на земеделието за определяне на водни обекти за зарибяване през 2022 година (Заповедта).

С писмо с вх. № 94-00-3407/12.08.2022 по описа на ИАРА, от „Национално сдружение за развитие на водоемите“ (НСРВ), представлявано от г-н Стоян Писков, е постъпило предложение за допълнение на Заповедта, като се предлага язовир Батак да бъде включен в списъка на обектите за зарибяване през 2022 г. В своето предложение НСРВ изразява желанието, както на рибари, така и на разпространители на билети за любителски риболов, които планират финансиране за провеждане на зарибително мероприятие в язовира.

Предвиденото зарибяване в конкретния воден обект ще бъде извършено с риби от видовете бял амур и толстолоб. Възрастните от вида бял амур консумират главно висши водни и сухоземни растения, с добре изразена избирателна способност към различните видове. Най-ценното стопанско качество на вида е това, че може да се използва за биологична борба с обрастването на язовири, езера, блата и други. Толстолобът е риба, която не влиза в пряка конкуренция с другите видове. Хранейки се с неизползваната от другите видове храна - фитопланктон, толстолобът е ценен вид в борбата с „цъфтежа“ на водораслите, с което се ограничава опасността от замори.

Зарибяването на язовир Батак през 2022 г. с посочените видове ще увеличи естествената популациия във водоема и ще подпомогне борбата с обрастването на язовира и намаляването площта на водното огледало.

**УВАЖАЕМИ ГОСПОДИН МИНИСТЪР,**

С оглед гореизложеното и предвид желанието на разпространителите на билети за любителски риболов да изпълнят своето задължение, вменено чрез чл. 22а, ал. 5 от ЗРА, за ежегодно разходване за зарибяване на не по-малко от 5 на сто от стойността на продадените от тях през предходната година билети за любителски риболов, моля за Вашето одобрение да се стартира процедура по чл. 66 и следващите от Административнопроцесуалния кодекс за издаване на общ административен акт (заповед) за допълнение на Заповед № РД 09-393/31.03.2022 г. на министъра на земеделието за определяне на водни обекти за зарибяване през 2022 година. Проектът на заповедта следва да бъде публикуван на интернет страниците на Министерство на земеделието и Изпълнителна агенция по рибарство и аквакултури за срок от един месец, с цел осигуряване на възможност на заинтересованите лица да се запознаят с проекта и да участват с предложения.

**Приложения:**

1. Проект на заповед;
2. Предложение с Вх. № 94-00-3407/12.08.2022 г. от „Национално сдружение за развитие на водоемите“.

**С УВАЖЕНИЕ,**

**ХРИСТО ПАНАЙОТОВ**

**ИЗПЪЛНИТЕЛЕН ДИРЕКТОР НА ИАРА**

**СЪГЛАСУВАЛ:**

**ГЕОРГИ СЪБЕВ**

**ЗАМЕСТНИК - МИНИСТЪР**